সুন্দরবন সাংগঠনিক জেলায় বৈঠকে অভিষেকের কড়া বার্তা

কলকাতা: সুন্দরবন সাংগঠনিক জেলার নেতৃত্বের সঙ্গে বৈঠকে তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee) স্পষ্ট জানালেন, দুর্নীতির বিরুদ্ধে তাঁর অবস্থান অনড়। তাঁর কথায়, “দল চালাতে হলে নেতৃত্বের উপর নজরদারি রাখতে হবে। কারও বিরুদ্ধে দুর্নীতির অভিযোগ মিললে সঙ্গে সঙ্গে ব্যবস্থা নিন।” তিনি জোর দেন, সংগঠন টিকিয়ে রাখতে হলে সাধারণ মানুষের পাশে থাকতে হবে এবং তাঁদের সমস্যার সমাধান করতে হবে (District News)।

অভিষেক সতর্ক করেন, বিজেপি রাজ্যের বিভিন্ন জায়গায় অশান্তি সৃষ্টি করার চেষ্টা করছে। তাই কর্মীদের উচিত সংগঠনের কাজ নিয়মিত করা এবং এলাকায় শান্তি বজায় রাখা। তিনি পরিষ্কার করে দেন, দুর্নীতির ক্ষেত্রে কারও প্রতি কোনও রকম ছাড় দেওয়া হবে না। দলের জনপ্রতিনিধি বা নেতৃত্ব, সকলের ক্ষেত্রেই একই নিয়ম প্রযোজ্য হবে। তাঁর বার্তা, “মানুষের আস্থা অর্জনই সংগঠনকে শক্তিশালী রাখার একমাত্র উপায়।”

আরও পড়ুন: নিরাপত্তায় ঘাটতি! যাদবপুর কাণ্ডে বিরাট মন্তব্য সিকিউরিটি ইন-চার্জের

অভিষেকের এই বার্তা ঘিরে তৃণমূল নেতৃত্বের মধ্যে নতুন করে চাঞ্চল্য তৈরি হয়েছে। স্থানীয় স্তরের কর্মীরা মনে করছেন, দুর্নীতির বিরুদ্ধে এতটা কঠোর অবস্থান নেওয়ায় সাধারণ মানুষের আস্থা আরও বাড়বে। একই সঙ্গে রাজনৈতিক মহলের একাংশের মতে, দলীয় শৃঙ্খলা ও সংগঠনে দায়বদ্ধতা বাড়াতে অভিষেকের এই কড়া নির্দেশ কার্যকর ভূমিকা নেবে।